Kersvader geskors toe hy met sak patats vorendag komArgieffoto ‘n Britse Kersfeesvader is geskors nadat hy kinders glo vertel het Kersfeesvader bestaan nie regtig nie en met die kinders oor die onlangse massamoord by ‘n skool in Amerika gepraat het. Die man het by die Notcutts-tuinsentrum in Oxford, suid van Engeland, gewerk toe hy glo aan Ryan (10), Amy (7) en Katie Kennett (6) vertel het dat hy nie die ware Kersfeesvader is nie. Wendy Kennett, die kinders se ma, het aan die Oxford Mail gesê die man het begin deur met die kinders oor die onlangse massamoord by die Sandy Hook-skool in Amerika te praat. Volgens Wendy het die man gesê: “Wel, daar is slegte mense in die wêreld, en slegte dinge gebeur, soos wat met daardie kinders in Amerika gebeur het.” Ryan was alleen saam met die man, maar het bykans onmiddellik daarna uitgehardloop en aan sy ma gesê: “Kersfeesvader sê hy is nie regtig nie, dit is net jy en pappa!” “Ek was baie kwaad. Ek het nou drie kinders in trane,” het Wendy bygevoeg. ‘n Woordvoerder van Notcutts het bevestig die man is net ‘n vrywilliger en dat hy vir die res van die seisoen geskors is. “Hy werk al 10 jaar vir ons sonder enige klagtes en ons sal met hom vergader om die voorval te bespreek,” het die woordvoerder gesê.